

**REPUBLIKA HRVATSKA**

**ŠIBENSKO KNINSKA ŽUPANIJA**

****

**GRAD DRNIŠ**

**GRADSKO VIJEĆE**

KLASA:363-02/21-20/4

URBROJ:2182/06-21-11

Drniš, 13. rujna 2021.godine

Na temelju članka 8. Odluke o komunalnim djelatnostima („Službeni glasnik Grada Drniša“ br. 2/19) i temeljem članka 51. Statuta Grada Drniša („Službeni glasnik Grada Drniša“ br. 2/21), Gradsko vijeće Grada Drniša na svojoj 4. sjednici održanoj dana 13. rujna 2021. godine donosi

**ODLUKU O ODABIRU NAJPOVOLJNIJEG PONUDITELJA**

**za koncesiju za komunalni linijski prijevoz putnika u cestovnom prometu na području Grada Drniša**

**I.**

Grad Drniš u provedenom postupku davanja koncesije za komunalni linijski prijevoz putnika u cestovnom prometu na području Grada Drniša (u daljnjem tekstu: koncesija), koji je objavljen u Elektroničkom oglasniku javne nabave Republike Hrvatske, broj objave **2021/S 01K-0025633 od dana 12. srpnja 2021. godine kao najpovoljnijeg ponuditelja odabire:**

**-AUTOTRANSPORT d.d., Velimira Škorpika 6, 22 000 Šibenik, OIB:15635426147.**

**II.**

Sastavni dio ove Odluke je Zapisnik o pregledu i ocjeni ponuda, KLASA: 363-02/21-20/4, URBROJ: 2182/06-21-10 od 17. kolovoza 2021. godine.

**III.**

Koncesija se ponuditelju iz točke I. ove Odluke dodjeljuje na razdoblje od 5 (pet) godina, računajući od dana sklapanja ugovora o koncesiji.

**IV.**

Priroda i opseg djelatnosti za koju se koncesija daje određeni su Odlukom o javnom linijskom prijevozu putnika u cestovnom prometu na području Grada Drniša i ostalim propisima utemeljenim na zakonu, a predmetnu djelatnost ponuditelj iz točke I. ove Odluke može obavljati na čitavom području Grada Drniša.

**V.**

Naknada za koncesiju iz točke I. ove Odluke iznosi 5.000,00 kn godišnje. Ponuditelj je dužan izvršiti plaćanje do 15-og u mjesecu za prethodni mjesec u korist proračuna Grada Drniša.

**VI.**

Cijena usluga obavljanja komunalne djelatnosti linijskog prijevoza putnika utvrđena je dostavljenim ponudbenim cjenikom koji postaje sastavni dio ugovora o koncesiji. U slučaju promjene cijene usluga, primatelj koncesije je dužan pribaviti prethodnu suglasnost Grada Drniša na način propisan odredbama Zakona o komunalnom gospodarstvu. Cijenu usluge utvrđenu cjenikom plaća korisnik usluge izravno isporučitelju usluge- primatelju koncesije na osnovu ispostavljenog valjanog računa- prijevozne karte.

**VII.**

Davatelj koncesije ima pravo i obvezu nadzirati način obavljanja komunalne djelatnosti za koju je dana koncesija, te primatelja koncesije upozoravati na uočene nedostatke i tražiti da usluge budu izvršene u skladu s odredbama ugovora o koncesiji.

**VIII.**

Primatelj koncesije se obvezuje komunalnu djelatnost za koju mu je dana koncesija obavljati trajno i kvalitetno, te ne može uskratiti izvršenje usluge ni pod kojim uvjetima. Također, ima obvezu da linijski prijevoz putnika obavlja trajno i kvalitetno prema voznom redu iz prihvaćene ponude u skladu s zakonskim i drugim propisima, te da redovito plaća naknadu za koncesiju.

**IX.**

Po konačnosti ove Odluke Grad Drniš će sklopiti ugovor o koncesiji s odabranim ponuditeljem iz točke I. ove Odluke kojim će se urediti međusobna prava i obveze u vezi s korištenjem dane koncesije.

**Obrazloženje**

U Elektroničkom oglasniku javne nabave Republike Hrvatske, broj objave: 2021/S 01K-0025633 od dana 12. srpnja 2021. godine, datum slanja Obavijesti o namjeri davanja koncesije 9. srpnja 2021. godine, objavljena je Obavijest o namjeri davanja koncesije za komunalni linijski prijevoz putnika u cestovnom prometu na području Grada Drniša na linijama: Drniš-Kaočine-Ključ-Drinovci-Brištani-Bogatići Miljevački-Karalići-Širitovci-Drniš; Drniš-Žitnić-Sedramić-Drniš; Drniš-Trbounje-Velušić-Drniš; Drniš-Pakovo Selo-Pokrovnik-Radonić-Drniš; Drniš-Tepljuh-Biočić-Miočić-Kanjani-Štikovo-Drniš i Drniš-Siverić-Kadina Glavica-Parčić-Kričke-Drniš, na razdoblje od 5 (pet) godina od dana potpisivanja ugovora o koncesiji.

Rok za dostavu ponuda iznosio je 30 dana, odnosno zaključno do 11. kolovoza 2021. godine do 12,00 sati.

Na objavljeno javno prikupljanje ponuda pristigla je jedna ponuda i to tvrtke AUTOTRANSPORT d.d., Velimira Škorpika 6, 22 000 Šibenik, OIB:15635426147.

Nakon pregleda i ocjene ponude, Stručno povjerenstvo za provedbu postupka davanja koncesije za komunalni linijski prijevoz putnika u cestovnom prometu na području Grada Drniša zaključilo je da ponuda u potpunosti ispunjava sve uvjete i zahtjeve iz dokumentacije za nadmetanje te da ponuđeni iznos godišnje naknade za koncesiju iznosi 5.000,00 kuna.

Povjerenstvo predlaže da se ponuditelj, tvrtka AUTOTRANSPORT d.d., Velimira Škorpika 6, 22 000 Šibenik, OIB:15635426147, odabere za koncesionara za komunalni linijski prijevoz putnika u cestovnom prometu na području Grada Drniša.

Uvjeti obavljanja predmetne javne usluge određeni su dokumentacijom za nadmetanje i objavljenom Obavijesti o namjeri davanja koncesije od 12. srpnja 2021. godine, a pobliže će se odrediti ugovorom o koncesiji.

Gradsko vijeće, kao davatelj koncesije prihvatilo je mišljenje Povjerenstva te je odlučeno kao u izreci ove Odluke.

Sukladno članku 55. Zakona o komunalnom gospodarstvu isporučitelj komunalnih usluga dužan je pri svakoj promjeni cijene pribaviti prethodnu suglasnost gradonačelnika Grada Drniša.

U skladu s člankom 54. stavkom 1. Zakona o koncesijama davatelj koncesije ne smije potpisati ugovor o koncesiji prije isteka razdoblja mirovanja koji iznosi 15 dana od dana dostave Odluke o odabiru najpovoljnijeg ponuditelja.

Slijedom navedenog riješeno je kao u izreci ove Odluke.

**Uputa o pravnom lijeku:**

Protiv ove Odluke može se izjaviti žalba u roku od 10 dana od primitka ove Odluke, a dostavlja se neposredno ili preporučenom pošiljkom.

Žalba se izjavljuje u pisanom obliku Državnoj komisiji za kontrolu postupka javne nabave, Koturaška cesta 43/IV, 10 000 Zagreb. Istodobno, s dostavljanjem žalbe Državnoj komisiji žalitelj je obvezan primjerak žalbe dostaviti i davatelju koncesije na dokazan način.

**GRADSKO VIJEĆE**

**PREDSJEDNIK:**

**Tomislav Dželalija, dipl.ing.**

**DOSTAVITI:**

1.Gradsko vijeće Grada Drniša

2. Gradonačelnik

3. EOJN RH

4. Stručno povjerenstvo

5. Ponuditelj

6. Upravni odjel za prostorno planiranje, graditeljstvo, komunalno gospodarstvo i zaštitu okoliša

7. Pismohrana